Covid-19-statistieke: Aktiewe gevalle aan’t toeneemArgieffoto (Foto: Luca Sola/AFP) Altesaam 1 659 070 mense in Suid-Afrika het nou reeds Covid-19 opgedoen nadat nog 4 515 pasiënte in die laaste siklus van 24 uur positief getoets het. Dr. Zweli Mkhize, minister van gesondheid, het Saterdagaand in sy gebruiklike verklaring gesê nog 70 sterftes is intussen aangemeld. Dié nuwe sterftes is onderskeidelik in die Vrystaat (3), Gauteng (26), Mpumalanga (4), die Noord-Kaap (24) en die Wes-Kaap (10) aangemeld. Dit bring die land se dodetal op 56 363 te staan. Luidens die verklaring het 1 554 184 pasiënte in Suid-Afrika reeds van die koronavirus herstel; dit is ŉ herstelkoers van 93,7%. Die land het tans 48 523 aktiewe Covid-19-gevalle. Nog 39 618 toetse is intussen uitgevoer. Die land het nou reeds 11 575 047 toetse sedert die uitbreek van die virus gedoen. Die meeste van die toetse is in die private sektor uitgevoer. Inenting Tot dusver is 479 768 mense ingevolge die regering se Sisonke-program met een dosis van die Johnson & Johnson-entstof ingeënt. Diegene wat in fase 2 van die program die Pfizer-entstof ontvang het, staan op 484 108. Die algehele syfer staan tans op 963 876.